DOI: 10.14457/tu.the.2017.1223
title: วิเคราะห์ร่างพระราชบัญญัติการเดินเรือ พ.ศ. ...: การสืบสวนสอบสวนอุบัติเหตุทางน้ำ

description: วิทยานิพนธ์เล่มนี้มีวัตถุประสงค์เพื่อศึกษาถึงกฎหมายที่เกี่ยวข้องกับการสืบสวนสอบสวนอุบัติเหตุทางน้ำตามกฎหมายไทยในปัจจุบัน ซึ่งเมื่อพิจารณากฎหมายที่มีผลใช้บังคับอยู่ในปัจจุบันในส่วนที่เกี่ยวข้องกับการสืบสวนสอบสวนกรณีที่เกิดอุบัติเหตุทางน้ำได้แก่ พระราชบัญญัติการเดินเรือในน่านน้ำไทย พระพุทธศักราช 2456 จะเห็นได้ว่า พระราชบัญญัติดังกล่าวได้บัญญัติเกี่ยวกับเรื่องการสืบสวนสอบสวนอุบัติเหตุทางน้ำไว้แต่เพียงว่า เมื่อเกิดอุบัติเหตุทางน้ำขึ้นแล้วให้ผู้ควบคุมเรือหรือเจ้าของเรือแจ้งไปยังเจ้าท่าโดยพลัน ตามมาตรา 173 เท่านั้น ไม่ได้มีการกำหนดหลักเกณฑ์อื่นๆที่เกี่ยวข้องกับการสืบสวนสอบสวนอุบัติเหตุทางน้ำ ทั้งไม่ได้มีการกล่าวถึงผู้มีอำนาจหน้าที่ในการดำเนินการสืบสวนสอบสวนอุบัติเหตุทางน้ำที่เกิดขึ้น หรือแม้กระทั้งนิยามของคำว่าอุบัติเหตุทางน้ำก็ไม่ได้มีการบัญญัติไว้อย่างชัดเจนแต่อย่างใดจากการศึกษากฎหมายของต่างประเทศในส่วนที่เกี่ยวข้องกับการสืบสวนสอบสวนอุบัติเหตุทางน้ำ พบว่า กฎหมายต่างประเทศมีการกำหนดหลักเกณฑ์และเงื่อนไขในการสืบสวนสอบสวนอุบัติเหตุทางน้ำไว้อย่างละเอียดและชัดเจน ครอบคลุมถึงอำนาจและหน้าที่ของผู้ดำเนินการสืบสวนสอบสวนอุบัติเหตุทางน้ำและการรายงานผลการสืบสวนสอบสวนอุบัติเหตุทางน้ำเพื่อนำมาวางนโยบายด้ายความปลอดภัยทางการคมนาคมทางน้ำของประเทศ รวมทั้งมีบทบัญญัติในส่วนที่เกี่ยวข้องกับการสืบสวนสอบสวนอุบัติเหตุทางน้ำร่วมกับรัฐอื่น ในกรณีที่อุบัติเหตุทางน้ำดังกล่าวมีรัฐมากกว่าหนึ่งรัฐมีส่วนเกี่ยวข้อง นอกจากนี้ยังกำหนดให้อำนาจรัฐมนตรีหรืออธิบดีในการออกกฎหมายที่เกี่ยวข้องกับการสืบสวนสอบสวนอุบัติเหตุทางน้ำ ในรูปแบบของกฎหมายลำดับรองเพื่อกำหนดรายละเอียดต่างๆ ตามความจำเป็นเพื่อให้การสืบสวนสอบสวนอุบัติเหตุทางน้ำนั้นเป็นไปอย่างมีประสิทธิภาพจากการศึกษาร่างพระราชบัญญัติการเดินเรือ พ.ศ. ... เปรียบเทียบกับพระราชบัญญัติการเดินเรือในน่านน้ำไทย พระพุทธศักราช 2456 ซึ่งเป็นกฎหมายที่มีผลใช้บังคับในปัจจุบันของประเทศไทยในส่วนที่เกี่ยวข้องกับการสืบสวนสอบสวนอุบัติเหตุทางน้ำ พบว่า พระราชบัญญัติการเดินเรือในน่านน้ำไทย พระพุทธศักราช 2456 ไม่ได้มีการกำหนดหลักเกณฑ์และเงื่อนไขในการสืบสวนสอบสวนอุบัติเหตุทางน้ำไว้อย่างชัดเจน ทั้งไม่ได้มีการกำหนดนิยามของคำว่าอุบัติเหตุทางน้ำและผู้ที่มีอำนาจในการดำเนินการสืบสวนสอบสวนอุบัติเหตุทางน้ำที่เกิดขึ้น นอกจากนี้ยังไม่มีบทบัญญัติที่ครอบคลุมถึงการสืบสวนสอบสวนอุบัติเหตุทางน้ำร่วมกับรัฐอื่น ในกรณีที่มีรัฐมากกว่าหนึ่งรัฐเกี่ยวข้องกับอุบัติเหตุทางน้ำดังกล่าว รวมทั้งยังไม่มีการให้อำนาจรัฐมนตรีหรืออธิบดีในการออกกฎข้อบังคับในลักษณะที่เป็นกฎหมายลำดับรองในส่วนที่เป็นรายละเอียดหรือขั้นตอนในการสืบสวนสอบสวนอุบัติเหตุทางน้ำไว้แต่อย่างใดดังนั้น การร่างพระราชบัญญัติการเดินเรือ พ.ศ. ... ขึ้นใช้บังคับจะช่วยทำให้ประเทศไทยมีกฎหมายที่เกี่ยวข้องกับการสืบสวนสอบสวนอุบัติเหตุทางน้ำที่มีความชัดเจนยิ่งขึ้น สามารถใช้บังคับแทนพระราชบัญญัติการเดินเรือในน่านน้ำไทย พระพุทธศักราช 2456 ได้ เนื่องจากร่างพระราชบัญญัติฉบับนี้มีการกำหนดหลักเกณฑ์และเงื่อนไขในการดำเนินการสืบสวนสอบสวนอุบัติเหตุทางน้ำไว้อย่างชัดเจนหลายประการ เช่น มีการกำหนดนิยามของคำว่าอุบัติเหตุทางน้ำ การรายงานอุบัติเหตุทางน้ำ ทั้งยังกำหนดให้กรมเจ้าท่ามีอำนาจในการสืบสวนสอบสวนอุบัติเหตุทางน้ำ โดยอาจเป็นในรูปแบบของคณะกรรมการสอบสวนอุบัติเหตุทางน้ำ เป็นต้น แต่อย่างไรก็ดี ผู้เขียนเห็นว่า ร่างพระราชบัญญัติดังกล่าวยังคงมีความจำเป็นที่จะต้องปรับปรุงแก้ไขเพิ่มเติมบางประการ เพื่อให้บทบัญญัติในส่วนที่เกี่ยวข้องกับการสืบสวนสอบสวนอุบัติเหตุทางน้ำมีความสมบูรณ์ยิ่งขึ้น ทั้งนี้ ตามแนวทางและข้อสังเกตที่ผู้เขียนได้เสนอแนะไว้ในวิทยานิพนธ์ฉบับนี้